**Daňové výdavky v zmysle Zákona o DzP**

Zákon o DzP pracuje len s pojmom výdavok. Pod týmto pojmom rozumieme výdavky uplatňované v jednoduchom účtovníctve, ale aj náklady uplatňované v podvojnom účtovníctve.

**PERCENTUÁLNE VÝDAVKY**

Môžu si ich uplatniť len FO, a to:

a) pri príjmoch z podnikania, z inej samostatnej zárobkovej činnosti a z prenájmu nehnuteľností, a to vo výške 40 % alebo 60 % zo sumy zdaniteľných príjmov,

b) pri ostatných príjmoch z príležitostnej poľnohospodárskej výroby, z lesného a vodného hospodárstva, a to vo výške 25 % zo sumy zdaniteľných príjmov.

**PREUKÁZATEĽNÉ VÝDAVKY**

Môžu si ich uplatniť aj FO aj PO:

* FO, ktoré sa rozhodli uplatňovať preukázateľné výdavky musia viesť jednoduché alebo podvojné účtovníctvo,
* PO môžu pracovať len s preukázateľnými výdavkami a viesť účtovníctvo.

Preuk. výdavky sa môžu uplatniť len po splnení týchto pravidiel:

**1. výdavky na dosiahnutie, zabezpečenie a udržanie príjmov**

- sú to výdavky, ktoré priamo alebo nepriamo súvisia so zdaniteľnými príjmami,

**2. musí isť o preukázateľný výdavok**

- výdavok musí byť preukázaný dokladom(výpisom z ERP, faktúrou, kúpnou zmluvou, inventárnou kartou, výpisom z BÚ),

- v prípade, že daňovník nevie vydokladovať výdavok, alebo je doklad nečitateľný, pochybný, výdavok sa daňovo neuzná,

**3. výdavok musí byť zaúčtovaný v účtovníctve.**

Zákon o DzP podrobne vymenúva výdavky, ktoré:

a) budú daňovo uznané až na základe splnenia ďalších podmienok,

b) nie sú vôbec daňovo uznané.

**VÝDAVKY DAŇOVO UZNANÉ PO SPLNENÍ ĎALŠÍCH PODMIENOK(§19)**

a) ak vynaloženie výdavku limituje daňovníkovi iná právna norma, možno zahrnúť tento výdavok najviac do výšky tohto limitu (koncesionárske poplatky, výdavky na vzdelávanie a rekvalifikáciu zamestnancov, cestovné náhrady, náhrada príjmu pri DPN, zdravotné a soc. poistenie platené zamestnávateľom, atď),

b) ak vynaložený výdavok musí splniť ďalšie podmienky, ktoré určuje samotný zákon o dani z príjmov, daňovo sa uzná až po splnení týchto podmienok, a to v plnej výške alebo len vo výške stanoveného limitu (cestovné výdavky a výdavky na stravovanie daňovníkov, a to konkrétne FO, ktoré majú príjmy z podnikania a z inej samostatnej zárobkovej činnosti, výdavky na reklamu, výdavky na spotrebované pohonné látky, odpisy DM, zostatková cena DM, vytvorené rezervy a opravné položky k majetku(§20), postúpenie alebo odpis pohľadávky, výdavky súvisiace s obstaraním majetku formou finančného lízingu, manká a škody),

c) ak daňová uznateľnosť výdavku je viazaná na splnenie podmienky zaplatenia výdavku, uzná sa do daňových výdavkov v tom zdaňovacom období, v ktorom bola zrealizovaná jeho úhrada (zmluvné pokuty, úroky a poplatky z omeškania, nájomné a provízia poskytnutá FO).

**VÝDAVKY DAŇOVO NEUZNANÉ(§21)**

Medzi daňovo neuznané výdavky patria všetky výdavky, ktoré:

* negujú základné pravidlo v akomkoľvek bode,
* nesplnili ďalšie zákonom stanovené podmienky,
* presiahli zákonom povolený limit.

Popri tejto skupine nedaňových výdavkov existujú aj ďalšie, ktoré zákon neuznáva aj napriek tomu, že splnili základné pravidlo.

Ide napríklad o:

* výdavky na obstaranie DM,
* výdavky na reprezentáciu a osobnú spotrebu, ale daňovým výdavkom sú reklamné predmety označené obchodným menom alebo ochrannou známkou v hodnote neprevyšujúcej 16,60 € za 1 predmet,
* sankcie uložené štátnymi inštitúciami a zdravotnými poisťovňami,
* výdavky vynaložené na dosahovanie príjmov oslobodených od dane, resp. príjmov, ktoré nie sú predmetom dane,
* poskytnuté dary,
* dane platené za iného daňovníka a dane z príjmov,
* ďalšie výdavky podľa zákona.